प्रेमचंद ने अपने साहित्यिक जीवन की शुरुआत धनपत राय के नाम से उर्दू उपन्यास से की थी।‘बाजारे-हुस्न उनका उर्दू में लिखा उपन्यास है, जिसे बाद में उन्होंने‘सेवासदन’के नाम से हिंदी में भी प्रकाशित कराया। प्रेमचंद ने अपनी लेखनी से समाज के सम्पन्न और शक्तिशाली वर्ग पर भी भरपूर कटाक्ष किए हैं। वह सेवासदन’में धर्म के ठेकेदारों को बेनकाब करते हुए लिखते हैं,‘आजकल धर्म तो धूर्तों का अड्डा है। इस निर्मल सागर में एक से एक मगरमच्छ पड़े हुए हैं। भोले-भाले भक्तों को निगल जाना उनका काम है। लंबी-लंबी जटाएं, लंबे-लंबे तिलक और लंबी-लंबी दाढ़ियां तो महज लोगों को धोखा देने के लिए पाखंड है।’ प्रेमचंद का यह वक्तव्य एक शताब्दी के बाद आज भी प्रासंगिक है। इस उपन्यास की यह खासियत है कि वह इसके माध्यम से सिर्फ सामाजिक कुरीतियों और आडंबरों से ही रूबरू नहीं कराते, बल्कि उनका समाधान भी प्रस्तुत करते हैं।